Perhe arvelee osan tuotteista puuttuneen kassatyöntekijän näppäilyvirheen vuoksi. Poliisi tutkii tapausta.

Perhe osti K-Citymarketista suuren määrän ruokaa ja juomaa.

Kaikki ostetut tuotteet eivät näkyneet kuitissa.

Perhettä syytettiin näpistyksestä, mutta perheen mukaan kassatyöntekijä teki näppäilyvirheen.

Maksamattomista tuotteista heräsi kaupan ja asiakkaan välinen kiista vantaalaisessa myymälässä. JOHN PALMEN

Helsinkiläisperhe joutui vantaalaisessa kauppakeskus Jumbossa näpistyssyytösten kohteeksi, jotka ovat poliisilla tutkinnassa. Perheen mukaan syytökset ovat perättömiä, sillä kassatyöntekijä on todennäköisesti tehnyt tuotteita kirjatessaan näppäilyvirheen.

Perheeseen kuuluva Phong Tran Xuan kirjoitti tapauksesta julkisen päivityksen Facebookiin, ja kertoi tapauksesta lisätietoja Iltalehden pyynnöstä.

Tranin mukaan perhe pyrki viime torstaina hyödyntämään K-Citymarketin käynnissä olevaa alennuskampanjaa ostamalla myymälästä suuren määrän ruokaa ja juomaa varastoon.

Suuren tuotemäärän vuoksi kassalla perheellä on ollut tapana asiointia helpottaakseen ojentaa työntekijälle yksi kappale kutakin tuotetta ja kertoa niiden määrä ostoskärryssä.

- Ilmoitetaan kuinka monta kappaletta niitä on ja kassaneiti tarkistaa tämän kärrystä. Tietysti pidämme jokaista tuotetta selvästi esillä ja järjestyksessä, etteivät ole siellä miten sattuu, Tran kirjoittaa.

Miehen mukaan perhe on toiminut samassa myymälässä vastaavalla tavalla aiemminkin, ilmaan mitään ongelmia.

Virhe kassalla?

Torstaina kuitenkin ongelmia syntyi, kun kassatyöntekijä Tranin mukaan todennäköisesti painoi järjestelmään vahingossa vain yhden lonkeropakkauksen, vaikka perheellä oli ostoskärryssä yhteensä kuusi pakkausta, ja olivat tämän kassalle ilmoittaneet.

- Pakattuamme ostokset pääsimme kävelemään eteenpäin noin 15 sekuntia kunnes kolme vartijaa tuli pysäyttämään meidät. Rupesivat vaatimaan kuittia ja tarkastivat ostoksemme. Olimme yhteistyökykyisiä ja annoimme kaiken mahdollisen avun, mutta silti siinä suuren yleisön edessä nöyryyttivät meidät, Tran kirjoittaa.

Viittä lonkeropakkausta lukuun ottamatta kaikki muut perheen ostamat tuotteet, arvoltaan yhteensä noin 600 euroa, olivat Tranin mukaan kuitissa oikein.

Hän kertoo, että poliisit kutsuttiin paikalle ja että perhettä kuulusteltiin myymälän takahuoneessa noin puolitoista tuntia.

Perhe oli kertomansa mukaan valmis maksamaan kuitista puuttuvat tuotteet, mutta heille kerrottiin, että tässä vaiheessa se oli liian myöhäistä.

Kauppias: Olemme eri mieltä

Tranin mukaan kuulusteluissa perheen näkökulmaa tapahtumien kulusta ei kuunneltu.

- Ei kukaan meistä ollut piilottanut mitään minnekään tai yrittänyt juosta karkuun millään tavalla. [Kaupan] oma työntekijä ei tietenkään [heidän] silmissään tehnyt virhettä vaan meidät oltiin leimattu suoraan varkaiksi koska meillä oli maksamattomia tuotteita, hän kirjoittaa.

Iltalehti tavoitti Jumbon K-Citymarketin kauppiaan Matti Himbergin, mutta tämä ei halunnut kommentoida poliisitutkinnassa olevaa tapausta millään tavalla.

- Olemme luonnollisesti vähän eri mieltä tapauksesta [kuin perhe], mutta enempää en kommentoi, Himberg sanoo.